### Resume

[adresse]. har i skrivelse april 2022 anmodet om en kommunegaranti for lån i Kommunekredit til konvertering til fjernvarme i Vandel. Der ønskes tilsagn om en kommunegaranti på 51,0 mio. kr.

### Sagsfremstilling

I forbindelse med konvertering til fjernvarme i Vandel, anmoder Billund Varmeværk A.m.b.a. om en kommunegaranti på 51,0 mio. kr. til brug ved låneoptagelse hos Kommunekredit.

Projektet vedrører konvertering fra individuel naturgasforsyning til fjernvarme i hele [adresse] via en ny 4,6 km. transmissionsledning fra [adresse] eksisterende ledningsnet i Billund. Der tilbydes fjernvarmeforsyningen til 289 husstande i Vandel og der forventes omkring 90% tilslutning.

Fjernvarmeforsyningen nødvendiggør anlæg af distributionsnet i Vandel samt en ny transmissionsledning fra Billund til Vandel. Derudover skal der etableres 2 stk. pumpestationer for at kunne flytte varmeenergien fra Billund til Vandel samt for at overvinde en koteforskel på ca. 21 m. mellem start- og slutpunkter.

Konvertering til fjernvarme er godkendt Natur- og Miljøudvalget den 4. oktober 2021. Projektet er blevet godkendt med hjemmel i Varmeforsyningsloven §4 stk. 1, hvor der er foretaget en energimæssig, samfundsmæssig og miljømæssig vurdering af projektet forud for godkendelse. Området har i dag varmeforsyningsstatus som individuel naturgasfyret.

Projektet udviser en god økonomi for forbrugerne samt en reduceret udledning af CO2 ved gennemførelse af projektet fremfor at fortsætte med individuel naturgas eller anvendelse af luft-vand varmepumpe.

Økonomi og Controlling bemærker, at den nævnte garanti ikke vil fragå kommunens lånemuligheder, idet de nævnte udgifter ikke erstatter en kommunal anlægsopgave jvf. Lånebekendtgørelsen §3 stk. 5.

Endvidere bemærkes, at kommunen ifølge lovgivningen skal opkræve et vederlag på markedsmæssige vilkår i forbindelse med udstedelse af kommunegarantier for lån til forsyningsvirksomheder. Det er KL's vurdering, at når der ikke kan fastsættes en fast branchetakst for garantier på varmeforsyningsområdet, så kræves der, at der foretages en individuel vurdering af selskaberne ved hver enkelt garantistillelse.

Ved anvendelse af en beregningsmodel for opkrævning af garantiprovision, hvor der er foretaget en kreditvurdering af [adresse]., vurderes det på baggrund heraf, at [adresse] betaler en årlig garantiprovision på 0,55% af den enhver tid værende restgæld.

### Historik

Kommunaldirektøren indstiller, 13. juni 2022, pkt. 129:

at der gives tilsagn om en kommunegaranti på 51,0 mio. kr. og

at der opkræves en årlig garantiprovision på 0,55% af den til enhver tid værende restgæld.

Beslutning fra Økonomiudvalget, 13. juni 2022, pkt. 129:

Anbefales.

Fraværende: Carsten Bach, Else Eriksen og Ole Mogensen.

### Beslutning

Godkendt.

Fraværende:

Timmy Holm, i stedet mødet Birger Kjær

Herman Johansen.